**Víctor Moro Rodríguez**, nado o 25 de abril de 1926 en Ribadeo e finado o 15 de decembro de 2021 en Baíña (Baiona), foi un empresario e político galego centrista.

Traxectoria
-----------

### Como economista

Marchou de Ribadeo a Ferrol, logo de aprobar unhas oposicións ao Banco Pastor. Fixo o servizo militar destinado no Ministerio da Mariña, en Madrid, onde aproveitou para estudar Economía. Logo de licenciarse empezou a súa carreira política vencellado ao Banco de España, onde entrou como técnico en 1948. Ascendeu a interventor aos dous anos (1950), na delegación de Murcia, e despois dunha década aló aprobou unha segunda oposición, para interventor de sucursais, que aprobou co número 1 en toda España (1960-62). Marchou á empresa privada para ser director financeiro e administrativo de Pescanova en 1962, cargo que mantivo ata 1975 e no que conseguiu "situar a Galicia e a España á cabeza da industria pesqueira mundial".

Logo do paso pola política, regresou ao Banco de España como director da sede de Vigo (1980), Cataluña (con sede en Barcelona, desde 1982) e posteriormente, desde 1992, subdirector xeral nas oficinas centrais de Madrid.

Tamén formou parte do consello de administración da construtora San José (1995-1999) e Unión Fenosa (1997-2002). Nas últimas décadas de vida foi presidente da consultora Solventis, da que son socios os seus dous fillos, Alberto Moro e Pablo Moro, e da distribuidora Vima Foods, da que era accionista o seu outro fillo, Víctor Moro Suárez, dedicada á distribución de alimentación en Cuba, e en 2021 con sede en Panamá. Tamén foi conselleiro da empresa de plásticos Poligal (1996-2021[]). Ademais foi vicepresidente de Inesga, unha sociedade de consultoría e investimento participada pola Xunta de Galicia (2002-13).

### Como político

A súa carreira como político comezou ao remate do franquismo, cando foi nomeado director xeral de Pesca Marítima dentro do Ministerio de Comercio que dirixía Leopoldo Calvo-Sotelo. Membro da Xunta Democrática, nas eleccións xerais de 1977, as primeiras tras o retorno da democracia, saíu elixido como deputado pola provincia de Pontevedra nas filas da UCD e foi vogal da Comisión de Economía e facenda do Congreso dos Deputados. Foi tamén o principal impulsor do Acordo de pesca con Marrocos.

Ocupou o escano durante dous anos, ata o remate de 1978 e, nese tempo, foi un decidido defensor dos intereses de Galicia e, mesmo, se opuxo a que a UCD,o seu propio partido aprobase un estatuto de autonomía para Galiciainferior ós de Cataluña e Euskadi, asemellándoo ó de Andalucía.

Durante ese tempo desempeñou o cargo de subsecretario xeral de Pesca e da Mariña Mercante no Ministerio de Transportes e Comunicacións, baixo a dirección, primeiro de José Lladó e logo de Salvador Sánchez-Terán. Atribúeselle a reforma legal que permitiu a creación de empresas pesqueiras mixtas (hispanomarroquís) e o primeiro acordo pesqueiro con Marrocos.

En 1979 encabezou a candidatura da UCD ao concello de Vigo e venceu nas eleccións municipais conseguindo o 30,19 por cento dos votos. Porén, o pacto das esquerdas levou a Manoel Soto á alcaldía e sentou a Moro como líder da oposición municipal. Deixou a política activa uns meses despois, en 1980, por uns anos, e regresou como membro de Coalición Galega. Durante uns meses foi o líder da formación, posto do que dimitiu en 1984.

#### Candidato á Xunta de Galicia

En diversos momentos, especulouse sobre a posibilidade de se converter en candidato á presidencia da Xunta de Galicia. En 1978, tiña o apoio dunha parte da UCD e da esquerda. Algo semellante, sucedeu en 1985, pero se frustrou igualmente fronte aos problemas de Coalición Galega.

Premios e distincións
---------------------

* Orde do Mérito Constitucional
* Cruz do Mérito Naval
* 1998, Creu de Sant Jordi
* 1998, XXX Premio Fernández Latorre de periodismo, polo artigo *El expolio energético de Galicia.*
* 2012, Fillo predilecto de Ribadeo (recibido o 2 de setembro)
* 2008, Medalla de ouro e brillantes de CaixaGalicia
* Gran Placa ao Mérito Cooperativo do Mar, outorgada pola Unión Nacional de Cooperativas do Mar de España.

Vida persoal
------------

Casou con Genoveva Suárez, e tivo catro fillos.

Notas
-----

1. ↑  Pérez, Julio (2021-12-15). "Muere el economista y político Víctor Moro a los 95 años". *Faro de Vigo* (en castelán). Consultado o 2021-12-15.
2. 1 2 3  "Víctor Moro". *www.crtvg.es*. 03/05/2014. Consultado o 2021-12-15.
3. 1 2 3 4 5 6  Redacción (16 de decembro de 2021). "Ribadeo despide a su hijo predilecto, Víctor Moro, fallecido a los 95 años". *cope.es* (en castelán). Consultado o 4 de agosto de 2022.
4. ↑  Europa Press (15 de decembro de 2021). "Fallece el economista Víctor Moro, excargo del Banco de España y de Pescanova". *europapress.es* (en castelán). Consultado o 4 de agosto de 2022.
5. 1 2 3 4  "Víctor Moro Rodríguez". *www.solventis.es*. Consultado o 2021-12-15.
6. 1 2 3 4  Cabrero, S. (16 de decembro de 2021). "Fallece Víctor Moro, economista y exdirector del Banco de España en Cataluña". *lavozdegalicia.es* (en castelán). Consultado o 4 de agosto de 2022.
7. ↑  "La nominación de Rosón..." *El País*, 9/3/1978 *(en castelán)*.
8. 1 2  "Acuerdo de cooperación en materia de pesca marítima entre el Gobierno del Reino de España y el Gobierno del Reino de Marruecos". *congreso.es* (en castelán). 15 de febreiro de 1978. Consultado o 4 de agosto de 2022.
9. 1 2  Vázquez Sola, Manuel (2008-01-13). "El político que nunca mandó". *El País* (en castelán). ISSN 1134-6582. Consultado o 2021-12-15.
10. ↑  Ramos, Fernando (15 de decembro de 2021). "Fallece el economista y político Víctor Moro a los 95 años". *laregion.es* (en castelán). Consultado o 4 de agosto de 2022.
11. 1 2  Ramos, Fernando (15 de decembro de 2021). "Fallece el economista Víctor Moro a los 95 años". *atlantico.net* (en castelán). Consultado o 4 de agosto de 2022.
12. ↑  Jáuregui, Fernando (19 de maio de 1985). "Coalición Galega acepta la renuncia de Víctor Moro". *elpais.com* (en castelán). Consultado o 4 de agosto de 2022.
13. ↑  González Martín, Gerardo (15 de xaneiro de 1978). "Víctor Moro, posible rival de Pío Cabanillas, a la presidencia de la Xunta". *elpais.com* (en castelán). Consultado o 4 de agosto de 2022.
14. ↑  Redacción/EFE (11 de maio de 1985). "Víctor Moro formalizará". *elpais.com* (en castelán). Consultado o 4 de agosto de 2022.
15. ↑  Alonso Quelle, J. "El pleno de Ribadeo aprobará el jueves los nombramientos de hijo predilecto y adoptivos". *lavozdegalicia.es* (en castelán). Consultado o 28 de agosto de 2012.

Véxase tamén
------------

### Bibliografía

* *Dicionario biográfico de Galicia*. Ir Indo Edicións. 2010-2011.
* *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Barrera, F. ed. (2002). *Gallegos. Quién es quien en la Galicia del siglo XXI* (en castelán). *El Correo Gallego*. ISBN 84-8064-113-4.

### Outros artigos

* Lista de deputados galegos no Congreso desde a Transición

### Ligazóns externas

* *Galegos*, da TVG.
* Páxina de *Galegos info* sobre Víctor Moro Rodríguez
* Ficha no Congreso dos Deputados

|  |  |
| --- | --- |
| Control de autoridades | 
* Wd: Q10986161
* WorldCat
* VIAF: 316516162
* Dialnet: 2430991
* GND: 1073378705
* Arquivo Histórico de Deputados (1810-1977): 323

 |